
. Φύλλου 882 


ΑΠΟΦΑΣΕΙΣ 

Αριθμ. 740 _ 

Καταστατικό της Ανωνύμης Εταιρείας με την επω¬ 
νυμία «ΕΛΛΗΝΙΚΟΣ ΔΙΑΣΤΗΜΙΚΟΣ ΟΡΓΑΝΙΣΜΟΣ 
Α.Ε.» και το διακριτικό τίτλο «ΕΛ.Δ.Ο. Α.Ε.» 

Ο ΥΠΟΥΡΓΟΣ 
ΨΗΦΙΑΚΗΣ ΠΟΛΙΤΙΚΗΣ, 

ΤΗΛΕΠΙΚΟΙΝΩΝΙΩΝ ΚΑΙ ΕΝΗΜΕΡΩΣΗΣ 

Έχοντας υπόψη: 

1. Τις διατάξεις: 

α. Των άρθρων 18 έως 24 του ν. 4508/2017 (Α' 200) 
«Αδειοδότηση διαστημικών δραστηριοτήτων - Κατα¬ 
χώριση στο Εθνικό Μητρώο Διαστημικών Αντικειμένων 
- Ίδρυση Ελληνικού Διαστημικού Οργανισμού και λοιπές 
διατάξεις», 

β. των άρθρων 4 και 31 του ν. 4070/2012 (Α' 82) «Ρυθ¬ 
μίσεις Ηλεκτρονικών Επικοινωνιών, Μεταφορών, Δημο¬ 
σίων Έργων και άλλες διατάξεις», όπως ισχύουν, 

γ. του κ.ν. 2190/1920 «περί ανωνύμων εταιρειών» 
(Α'76) και του ν. 3429/05 (Α' 314), όπως ισχύουν, 

δ. του π.δ./τος 82/2017 (Α' 117) «Οργανισμός του 
Υπουργείου Ψηφιακής Πολιτικής, Τηλεπικοινωνιών και 
Ενημέρωσης», 

ε. του π.δ./τος 125/2016 (Α' 210) «Διορισμός Υπουρ¬ 
γών, Αναπληρωτών Υπουργών και Υφυπουργών», 

στ. του π.δ./τος 124/2016 (Α' 209) «Αποδοχή παραί¬ 
τησης Υπουργών, Αναπληρωτών Υπουργών και Υφυ¬ 
πουργών», 

ζ. του άρθρου 4 του π.δ./τος 123/2016 (Α' 208) «Σύστα¬ 
ση Υπουργείου Ψηφιακής Πολιτικής, Τηλεπικοινωνιών 
και Ενημέρωσης και Μετονομασία Υπουργείου Υποδο¬ 
μών, Μεταφορών και Δικτύων». 

2. Την ανάγκη άμεσης σύστασης, οργάνωσης και λει¬ 
τουργίας της ως άνω ανωνύμου εταιρείας, που προβλέ- 
πεται στα άρθρα 18 και 19 του ν. 4508/2017 (Α' 200), με 
σκοπό την εύρυθμη και αποτελεσματική διαχείριση των 
δικαιωμάτων του ελληνικού Δημοσίου στο Διάστημα, κα¬ 
θώς και την διαμόρφωση της διαστημικής στρατηγικής 
σε συνεργασία με τη Γενική Γραμματεία Τηλεπικοινωνιών 
καιΤαχυδρομείωντου Υπουργείου Ψηφιακής Πολιτικής, 
Τηλεπικοινωνιών και Ενημέρωσης, τηρουμένων και των 
διατυπώσεων δημοσιότητας μέσω του ΓΕΜΗ. 


3. το γεγονός ότι από την εφαρμογή της παρούσας 
απόφασης δεν προκαλείται δαπάνη σε βάρος του κρα¬ 
τικού προϋπολογισμού, αποφασίζουμε: 

Α. Την κατάρτιση και δημοσίευση του καταστατικού 
της Ανώνυμης Εταιρείας με την επωνυμία «ΕΛΛΗΝΙΚΟΣ 
ΔΙΑΣΤΗΜΙΚΟΣ ΟΡΓΑΝΙΣΜΟΣ Α.Ε.» και το διακριτικό τίτλο 
«ΕΛ.Δ.Ο. Α.Ε.», ως εξής: 

ΚΕΦΑΛΑΙΟ Α' 

ΣΥΣΤΑΣΗ-ΕΠΩΝΥΜΙΑ-ΣΚΟΠΟΣ-ΕΔΡΑ-ΔΙΑΡΚΕΙΑ 
Άρθρο 1 

Σύσταση, νομική μορφή, 
επωνυμία, έδρα, διάρκεια 

1. Συνιστάται νομικό πρόσωπο ιδιωτικού δικαίου ως 
ανώνυμη εταιρεία με την επωνυμία «ΕΛΛΗΝΙΚΟΣ ΔΙΑ¬ 
ΣΤΗΜΙΚΟΣ ΟΡΓΑΝΙΣΜΟΣ Α.Ε.» και το διακριτικό τίτλο 
«ΕΛ.Δ.Ο. Α.Ε.» (εφεξής ΕΛΔΟ ΑΕ), το οποίο ανήκει στον 
ευρύτερο δημόσιο τομέα κατά την έννοια των διατάξεων 
του ν. 3429/2005 (Α' 314), λειτουργεί χάριντου δημοσίου 
συμφέροντος κατά τους κανόνες της ιδιωτικής οικονο¬ 
μίας, διέπεται από τις διατάξεις των άρθρων 18 έως και 
24 του ν. 4508/17 (Α'200), και συμπληρωματικώς από 
τις διατάξεις του κ.ν. 2190/1920 (Α' 76) για τα θέματα 
που δεν ρυθμίζονται ρητώς, διαθέτει διοικητική και οι¬ 
κονομική αυτοτέλεια και εποπτεύεται από τον Υπουργό 
Ψηφιακής Πολιτικής,Τηλεπικοινωνιών και Ενημέρωσης 
(οριζόμενο ως εποπτεύοντα Υπουργό). 

2. Στις διεθνείς συναλλαγές, η επωνυμία της Εταιρείας 
αποδίδεται στα αγγλικά ως «ΗΕΙΙΕΝΙΈ 5ΡΑΈΕ ΑΟΕΝΈΥ 5.Α.». 

3. Η έδρα της Εταιρείας βρίσκεται στο Δήμο Αθηναί¬ 
ων, μέχρι δε την ολοκλήρωση της συγκρότησής της ως 
έδρα της εταιρείας ορίζεται αρχικώς η εκάστοτε έδρα 
του Υπουργού Ψηφιακής Πολιτικής, Τηλεπικοινωνιών 
και Ενημέρωσης (Φραγκούδη 11 και Αλ. Πάντου, 10163 
Αθήνα). Με απόφαση του Υπουργού Ψηφιακής Πολιτι¬ 
κής,Τηλεπικοινωνιών και Ενημέρωσης μπορεί να οριστεί 
ως έδρα άλλος Δήμος της χώρας. 

4. Για την επίτευξη των καταστατικών σκοπών, κατόπιν 
εγκρίσεωςτου Υπουργού Ψηφιακής Πολιτικής, Τηλεπι¬ 
κοινωνιών και Ενημέρωσης, η εταιρεία μπορεί να συστή¬ 
νει θυγατρικές εταιρείες και υποκαταστήματα καθώς και 
να συνεργάζεται με ελληνικές ή αλλοδαπές επιχειρήσεις 
και φορείς που δραστηριοποιούνται στον τομέα του Δια- 

στήματος, είτε κοινοπρακτώντας μαζί τους, είτε συμμετέ¬ 
χοντας ως συνέταιρος ή μέτοχος σε αυτές, είτε ιδρύοντας 
μαζί τους νέες εταιρείες ή εταιρείες συμμετοχών που θα 
επιδιώκουν τους ίδιους ή παρεμφερείς σκοπούς. 

5. Η διάρκεια της εταιρείας ορίζεται σε τριάντα έτη 
από την ημερομηνία δημοσίευσης στην Εφημερίδα της 
Κυβερνήσεως της απόφασης του Υπουργού Ψηφιακής 
Πολιτικής, Τηλεπικοινωνιών και Ενημέρωσης. Η λει¬ 
τουργία της Εταιρείας αρχίζει από την καταχώριση του 
παρόντος καταστατικού στο Γενικό Εμπορικό Μητρώο 
(Γ.Ε.ΜΗ.) και τη συγκρότηση του Διοικητικού Συμβουλί¬ 
ου. Οι αρμόδιες Υπηρεσίες του Υπουργείου Ψηφιακής 
Πολιτικής, Τηλεπικοινωνιών και Ενημέρωσης παρέχουν 
κάθε αναγκαία συνδρομή κατά το αρχικό στάδιο σύστα¬ 
σης και λειτουργίας της Εταιρείας. 

Άρθρο 2 

Σκοπός-Αρμοδιότητες 

1. Σκοπός της Εταιρείας είναι: α. η διαμόρφωση πρό¬ 
τασης για τη στρατηγική στον τομέα του διαστήματος 
και η εκπόνηση κυλιόμενου-δυναμικού σχεδίου δράσης 
της διαστημικής στρατηγικής σε συνεργασία με την πα¬ 
νεπιστημιακή και ερευνητική κοινότητα,το δημόσιο και 
τον ιδιωτικό τομέα που προσδιορίζει στόχους, τομείς συ¬ 
νεργασίας και διαδικασίες για την επίτευξη των στόχων, 

β. η συνεργασία, ο συντονισμός, η υποστήριξη και 
η κινητοποίηση φορέων, υπηρεσιών και νομικών προ¬ 
σώπων του δημόσιου και του ιδιωτικού τομέα για την 
προώθηση, διάχυση και αξιοποίηση της διαστημικής 
στρατηγικής της Ελλάδας, καθώς και η συμμετοχή σε 
ευρωπαϊκούς και διεθνείς οργανισμούς και ομάδες που 
δραστηριοποιούνται σε διαστημικά θέματα και προ¬ 
γράμματα, 

γ. η προώθηση και συμμετοχή ως συντονιστής δημό¬ 
σιων φορέων σε έργα και προγράμματα, καθώς και η 
διαχείριση εθνικών προγραμμάτων και έργων σε τομείς 
του Διαστήματος, όπως η επιστημονική έρευνα, η τε¬ 
χνολογία, οι τηλεπικοινωνίες, η ασφάλεια, η οικονομία, 
το περιβάλλον, η αγροτική ανάπτυξη, οι μεταφορές, η 
ηλεκτρονική διακυβέρνηση και το εμπόριο. 

δ. η συμμετοχή σε ευρωπαϊκούς και διεθνείς οργα¬ 
νισμούς, πρωτοβουλίες, φόρουμ και δραστηριότητες 
για θέματα Διαστήματος, ο συντονισμός των εθνικών 
εκπροσώπων στον τομέα του Διαστήματος, η ανάπτυξη 
ευρωπαϊκών και διεθνών συνεργασιών, η ανταλλαγή και 
σύνθεση γνώσεων, καινοτομίας και δράσεων προκειμέ- 
νου να μεγιστοποιηθεί η ανταποδοτική συμμετοχή της 
χώρας στους ευρωπαϊκούς και διεθνείς οργανισμούς δια¬ 
στήματος, σε ευρωπαϊκά ή διεθνή διαστημικά προγράμ¬ 
ματα, καθώς και η συμμετοχή στη σχεδίαση προγραμ¬ 
μάτων για την εξυπηρέτηση εθνικών, επιστημονικών, 
επιχειρησιακών και αναπτυξιακών αναγκών στις οποίες 
το Διάστημα έχει πρωταρχικό ρόλο. 

ε. η συμβολή στην ανάπτυξη και ενίσχυση της τεχνο¬ 
λογίας και των διαστημικών εφαρμογών, υπηρεσιών και 
επίγειων υποδομών προς όφελος της εγχώριας βιομη¬ 
χανίας και έρευνας, καθώς και η υποστήριξη στο σχεδί¬ 
ασμά δορυφόρων, δορυφορικών συστημάτων, υλικών 
και εξοπλισμού, συμπεριλαμβανομένων των δραστηρι¬ 


οτήτων τηλεπισκόπησης, μέσω και της αξιοποίησης της 
συμμετοχής της χώρας στους διεθνείς και ευρωπαϊκούς 
οργανισμούς και προγράμματα, καθώς και στις πόσης 
φύσεως επιστροφές που δικαιούται η χώρα, 
στ. η συνεργασία με αρμόδιους φορείς και υπηρεσί¬ 
ες για τη συνεχή επιμόρφωση των φοιτητών, των νέων 
ερευνητών και των δημόσιων λειτουργών σε θέματα 
Διαστήματος, καθώς και η σχεδίαση και η συμμετοχή 
στην υλοποίηση δράσεων για την κατανόηση των δια¬ 
στημικών δραστηριοτήτων και εφαρμογών, 
ζ. η προώθηση θεμάτων τυποποίησης και η μεταφο¬ 
ρά τεχνογνωσίας και καλών πρακτικών στον τομέα των 
διαστημικών εφαρμογών και υπηρεσιών, 
η. η πειραματική ή εμπορική αξιοποίηση των δικαι¬ 
ωμάτων του Δημοσίου σε δορυφορικά και διαστημικά 
αντικείμενα, καθώς και η αξιοποίηση των συναφών υπη¬ 
ρεσιών, πόρων και περιουσιακών στοιχείων, κινητών και 
ακινήτων, κατόπιν σχετικής εκχωρήσεως ή άδειας του 
Υπουργού Ψηφιακής Πολιτικής, Τηλεπικοινωνιών και 
Ενημέρωσης, 

θ. η παροχή συνδρομής προς το Δημόσιο αναφορι¬ 
κά με δορυφορικά και διαστημικά θέματα, καθώς και 
η παροχή συμβουλευτικών υπηρεσιών και η εκπόνηση 
μελετών προς το Υπουργείο Ψηφιακής Πολιτικής, Τηλεπι- 
κοινωνιών και Ενημέρωσης αναφορικά με τη διαχείριση 
των δικαιωμάτων και των υποχρεώσεων του Δημοσίου 
στο Διάστημα, την καταχώριση και αξιολόγηση διαστη¬ 
μικών αντικειμένων, καθώς και την ανάπτυξη δορυφο¬ 
ρικών συστημάτων. 

2. Η Εταιρεία συνεργάζεται με τη Γενική Γραμματεία 
Τηλεπικοινωνιών και Ταχυδρομείων του Υπουργείου 
Ψηφιακής Πολιτικής,Τηλεπικοινωνιών και Ενημέρωσης 
για την ευόδωση των αναγκών και των σκοπών της, 
λαμβάνοντας υπόψη και τις προτάσεις του Συμβουλίου 
Διαστημικής Πολιτικήςγια την αποτελεσματική διαμόρ¬ 
φωση της εθνικής διαστημικής πολιτικής. 

ΚΕΦΑΛΑΙΟ Β' 

ΔΙΑΡΘΡΩΣΗ ΟΡΓΑΝΩΝ-ΟΡΓΑΝΑ ΔΙΟΙΚΗΣΗΣ 

Άρθρο 3 

Γενική Συνέλευση - Όργανα διοίκησης 

1. Η Γενική Συνέλευση (Γ.Σ.) των μετόχων της Εταιρείας 
συγκαλείται από τους εκπροσώπους των Υπουργείων 
Ψηφιακής Πολιτικής,Τηλεπικοινωνιών και Ενημέρωσης 
και Οικονομικών, είναι το ανώτατο όργανο αυτής και 
αποφασίζει για κάθε υπόθεση που αφορά την Εταιρεία, 
όπως ο νόμος και το καταστατικό ορίζει. 

2. Το Δημόσιο για την άσκηση των μετοχικών του δι¬ 
καιωμάτων εκπροσωπείται στη Γενική Συνέλευση από 
τους Υπουργούς Ψηφιακής Πολιτικής, Τηλεπικοινωνιών 
και Ενημέρωσης και Οικονομικών, ή από πρόσωπα εξου¬ 
σιοδοτημένα από αυτούς. 

3. Τα όργανα διοίκησης της Εταιρείας είναι: α) το Διοι¬ 
κητικό Συμβούλιο (Δ.Σ.) και β) ο Διευθύνων Σύμβουλος 

Άρθρο 4 

Διοικητικό Συμβούλιο 

Ι.Το Διοικητικό Συμβούλιο (Δ.Σ.), ως ανώτατο διοι¬ 
κητικό όργανο που διαμορφώνει τη στρατηγική και την 

πολιτική ανάπτυξης της Εταιρείας, αποτελείται από επτά 
(7) μέλη, ήτοι: 
α) τον Πρόεδρο, 
β) τον Διευθύνοντα Σύμβουλο, 
γ) δύο μέλη, που υποδεικνύονται από τον Υπουργό 
Ψηφιακής Πολιτικής,Τηλεπικοινωνιών και Ενημέρωσης, 
με τούς αναπληρωτές τους. 

δ) ένα μέλος, που υποδεικνύεται από τον Υπουργό 
Οικονομικών, με τον αναπληρωτή του, 
ε) ένα μέλος, που υποδεικνύεται από τον Υπουργό 
Παιδείας, Έρευνας και Θρησκευμάτων, με τον αναπλη¬ 
ρωτή του. 

στ) ένα μέλος, που υποδεικνύεται ως εκπρόσωπος εκ 
των εργαζομένων, με τον αναπληρωτή του. 

2. Σε περίπτωση που δεν προταθούν από τους ανω¬ 
τέρω Υπουργούς τα αντίστοιχα μέλη του Διοικητικού 
Συμβουλίου, με τους αντίστοιχους αναπληρωτές τους, 
εντός δέκα ημερών από την κοινοποίηση του σχετικού 
αιτήματος του Υπουργού Ψηφιακής Πολιτικής, Τηλεπι¬ 
κοινωνιών και Ενημέρωσης, ο Υπουργός Ψηφιακής Πολι¬ 
τικής, Τηλεπικοινωνιών και Ενημέρωσης υποδεικνύει τα 
σχετικά μέλη του Δ.Σ. κατά την κρίση του. Για το πρώτο 
Δ.Σ. ισχύουν τα αναφερόμενα στο άρθρο 12. 

3. Τα μέλη του Δ.Σ. πρέπει να διαθέτουν επιστημονική 
γνώση και επαγγελματική εμπειρία σχετική με το σκοπό 
της Εταιρείας. 

4. Τα μέλη του Δ.Σ., ο Πρόεδρος και ο Διευθύνων Σύμ¬ 
βουλος διορίζονται και παύονται αζημίως για το δημόσιο 
και για την επιχείρηση με κοινή απόφαση του Υπουργού 
Οικονομικών και του εποπτεύοντος Υπουργού, η οποία 
δημοσιεύεται στην Εφημερίδα της Κυβερνήσεως, μετά 
από σχετική πρόταση των Υπουργών της παραγράφου 1 
και κατ'αντιστοιχία των ως άνω διατάξεων. Σε περίπτωση 
θανάτου, παραίτησης, ή μόνιμης αδυναμίας άσκησης 
καθηκόντων του Προέδρου ή του Διευθύνοντος Συμβού¬ 
λου, ο εποπτεύων Υπουργός διορίζει προσωρινούς αντι¬ 
καταστάτες μέχρι την κάλυψη της θέσης σύμφωνα με τη 
διαδικασία που προβλέπεται στο νόμο και στο άρθρο 5. 

5. Τα μέλη του Διοικητικού Συμβουλίου ορίζονται από 
τη Γενική Συνέλευση για θητεία πέντε (5) ετών που παρα- 
τείνεται μέχρι την πρώτη Γενική Συνέλευση μετά τη λήξη 
της θητείας τους. Στην περίπτωση αυτή η αντικατάστασή 
τους πρέπει να γίνει το συντομότερο δυνατόν και όχι 
πέραν των τριών μηνών από τη λήξη της θητείας του Δ.Σ.. 

6. Η θητεία των μελών του Δ.Σ. δύναται να ανανεωθεί 
μόνο μία φορά και για ίσο χρονικό διάστημα. Σε περίπτω¬ 
ση αποχώρησης μέλους του Δ.Σ. για οποιονδήποτε λόγο 
και ιδίως λόγω παραίτησης, απώλειας της ιδιότητας, με 
την οποία διορίζεται, αυτό αντικαθίσταται για το υπόλοι¬ 
πο της θητείας του Δ.Σ. από τον αναπληρωτή του. Στην 
περίπτωση που και το αναπληρωματικό μέλος αποχωρή¬ 
σει για οποιονδήποτε λόγο ή χάσει την ιδιότητά του με 
την οποία διορίζεται, αυτό αντικαθίσταται για το υπόλοι¬ 
πο της θητείας του Δ.Σ. με κοινή απόφαση του Υπουργού 
Οικονομικών και του εποπτεύοντος Υπουργού, η οποία 
δημοσιεύεται στην Εφημερίδα της Κυβερνήσεως, σύμ¬ 
φωνα και με τις διαδικασίες των ανωτέρω παραγράφων. 


Αντικατάσταση μελών του Δ.Σ. είναι δυνατή και εάν αυτά 
παρεμποδίζουν τη ομαλή λειτουργία της εταιρείας ή πα¬ 
ραβαίνουν διατάξεις του νόμου και του καταστατικού 
(όπως ενδεικτικά σύγκρουση συμφερόντων, διενέργεια 
πράξεων αθέμιτου ανταγωνισμού, έκδοση αμετάκλητου 
παραπεμπτικού βουλεύματος για αδίκημα που συνεπά¬ 
γεται κώλυμα διορισμού σε θέση δημοσίου υπαλλήλου, 
κήρυξη σε πτώχευση). Για την αντικατάσταση των μελών 
του πρώτου Διοικητικού Συμβουλίου αρμόδιος είναι ο 
εποπτεύων Υπουργός. 

7. Το Δ.Σ. συγκαλείται με έγγραφη πρόσκληση του 
Προέδρου τακτικά τουλάχιστον δύο φορές το μήνα και 
εκτάκτως, όταν κρίνεται απαραίτητο από τον Πρόεδρο 
ή τον Διευθύνοντα Σύμβουλο ή όταν ζητηθεί εγγράφως 
από τουλάχιστον τρία μέλη του. Χρέη Γραμματέα του Δ.Σ. 
εκτελεί υπάλληλος της Εταιρείας, ο οποίος ορίζεται, όπως 
και ο αναπληρωτής του, με απόφαση του Προέδρου. Τα 
πρακτικά υπογράφονται από τον Πρόεδρο και το Γραμ¬ 
ματέα, αφού προηγουμένως επικυρωθούν από το Δ.Σ.Τη 
σύγκληση του Διοικητικού Συμβουλίου μπορούν επίσης 
να ζητήσουν εγγράφως τρία (3) εκ των μελών του, με αίτη¬ 
σή τους προς τον Πρόεδρο αυτού, ο οποίος υποχρεούται 
να συγκαλέσει το Διοικητικό Συμβούλιο μέσα σε προθε¬ 
σμία επτά (7) ημερών από την υποβολή της αίτησης. Στην 
αίτηση πρέπει να αναφέρονται με σαφήνεια τα θέματα με 
τα οποία θα ασχοληθεί το Διοικητικό Συμβούλιο. 

8. Το Δ.Σ. έχει απαρτία, όταν είναι παρόντες ο Πρό¬ 
εδρος, ο Διευθύνων Σύμβουλος και τουλάχιστον τρία 
ακόμη μέλη του. Εφόσον δεν ορίζει διαφορετικά ο νόμος 
ή το παρόν Καταστατικό, οι αποφάσεις του Διοικητικού 
Συμβουλίου λαμβάνονται έγκυρα με απόλυτη πλειοψη- 
φία των παρόντων και αντιπροσωπευόμενων μελών. Σε 
περίπτωση ισοψηφίας υπερισχύει η ψήφος του Προέ¬ 
δρου του Διοικητικού Συμβουλίου. 

9. Το Δ.Σ. συνεδριάζει στην έδρα της Εταιρείας, εφόσον 
γνωστοποιούνται στα μέλη του γραπτώς ή ηλεκτρονικώς 
τα θέματα της ημερήσιας διάταξης δύο (2) τουλάχιστον 
εργάσιμες ημέρες πριν από τη συνεδρίαση. Το Διοικητικό 
Συμβούλιο δύναται εγκύρως να συνεδριάζει εκτός της 
έδρας του σε άλλο τόπο, είτε στην ημεδαπή είτε στην 
αλλοδαπή, εφόσον στη συνεδρίαση αυτή παρίστανται 
ή αντιπροσωπεύονται όλα τα μέλη του και κανένα δεν 
αντιλέγει στην πραγματοποίηση της συνεδρίασης και 
στη λήψη αποφάσεων. 

10. Είναι δυνατή η διεξαγωγή συνεδριάσεων και με τη¬ 
λεδιάσκεψη, εφόσον έχουν ενημερωθεί όλα τα μέλη του 
Δ.Σ. Μέλοςτου Δ.Σ. που απουσιάζει μπορεί να εκπροσω¬ 
πηθεί από άλλο μέλος με έγγραφη εξουσιοδότηση που 
θα αναφέρει τους λόγους απουσίας. 

11. Στις συνεδριάσεις του Δ.Σ. μπορεί να συμμετέχουν 
σε συγκεκριμένο θέμα, χωρίς δικαίωμα ψήφου, και άλλα 
πρόσωπα, αρμόδια για το χειρισμό ή την παρουσίαση 
των υπό συζήτηση θεμάτων, μετά από πρόσκληση του 
Προέδρου. Τα πρόσωπα αυτά υποχρεούνται να απο¬ 
χωρήσουν μετά την ολοκλήρωση της συζήτησης του 
θέματος, για το οποίο έχουν προσκληθεί, και οπωσδή¬ 
ποτε πριν από την έναρξη της διαδικασίας για τη λήψη 

απόφασης. Για κάθε συνεδρίαση τηρείται απόλυτη εχε¬ 
μύθεια από τους παρευρισκόμενους και οποιαδήποτε 
δημοσιοποίηση κρίσιμων στοιχείων και δεδομένων της 
Εταιρείας δημιουργεί, εκτός των άλλων, και ευθύνη πλή¬ 
ρους αποζημίωσης. 

12. Το Δ.Σ. μπορεί με απόφασή του να μεταβιβάζει 
αρμοδιότητέςτου ή να αναθέτει ειδικά καθήκοντα στον 
Πρόεδρο, στον Διευθύνοντα Σύμβουλο, σε Μέλη, καθώς 
και στους Διευθυντές καιΤμηματάρχες της Εταιρείας. 
Ο Πρόεδρος, ο Διευθύνων Σύμβουλος και τα Μέλη δεν 
έχουν δικαίωμα ψήφου, όταν πρόκειται για τη λήψη 
απόφασης για τη μεταβίβαση αρμοδιοτήτων του Δ.Σ. 
σε αυτούς. 

13. Οι αποδοχές του Προέδρου και του Διευθύνο- 
ντα Συμβούλου καθορίζονται με κοινή απόφαση του 
Υπουργού Οικονομικών και του εποπτεύοντος Υπουρ¬ 
γού, σύμφωνα με τις διατάξεις του Κεφαλαίου Α' του 
ν. 3429/2005, όπως κάθε φορά ισχύουν. Τα μέλη του 
Διοικητικού Συμβουλίου λαμβάνουν μηνιαία αποζημί¬ 
ωση που καθορίζεται με κοινή απόφαση του Υπουργού 
Οικονομικών και του εποπτεύοντος Υπουργού, εφόσον 
αυτά παρίστανται σε δύο τουλάχιστον συνεδριάσεις 
μηνιαίως. Με απόφαση της Γενικής Συνέλευσης μπορεί 
να χορηγηθεί και κάθε άλλη πρόσθετη αμοιβή ή απο¬ 
ζημίωση σχετική με τις δράσεις της Εταιρείας, που θα 
βαρύνει την εταιρεία. 

14. Τα μέλη του ΔΣ απαγορεύεται να ασκούν ανταγω¬ 
νιστικές πράξεις εις βάρος της Εταιρείας, δύνανται δε να 
ασκούν δραστηριότητες ή να αναλαμβάνουν έργα συνα¬ 
φή με τον διαστημικό τομέα, για δικό τους λογαριασμό 
ή για λογαριασμό τρίτων, ή να μετέχουν σε εταιρείες ή 
φορείς σχετικού με το Διάστημα σκοπού, μόνο εφόσον 
δεν υφίσταται σύγκρουση συμφερόντων και έχει προ¬ 
ηγουμένως χορηγηθεί ειδική άδεια του εποπτεύοντος 
Υπουργού, κατόπιν εισήγησης του Δ.Σ. 

Άρθρο 5 

Πρόεδρος - Διευθύνων Σύμβουλος - Μέλη Δ.Σ. 

1. Οι θέσεις του Προέδρου και του Διευθύνοντος 
Συμβούλου είναι πλήρους απασχόλησης και πληρού- 
νται μετά από δημόσια προκήρυξη του εποπτεύοντος 
Υπουργού και του Υπουργού Οικονομικών, σύμφωνα 
με τη διαδικασία και τα προσόντα που αναφέρονται 
στο άρθρο 19 παρ. 6 του ν. 4508/2017 και την κείμενη 
νομοθεσία. 

2. Η θητεία του Προέδρου , του Διευθύνοντος Συμ¬ 
βούλου και των μελών του Δ.Σ. είναι πενταετής με 
δυνατότητα ανανέωσης μια φορά και για ίσο χρονικό 
διάστημα. 

3. Τα λοιπά μέλη του ΔΣ πρέπει να είναι επιστήμονες 
εγνωσμένου κύρους, κάτοχοι τουλάχιστον μεταπτυχια¬ 
κού τίτλου σπουδών ελληνικού Πανεπιστημίου ή ισό¬ 
τιμου της αλλοδαπής, να γνωρίζουν σε άριστο βαθμό 
την αγγλική ή τη γαλλική ή τη γερμανική γλώσσα και να 
διαθέτουν αποδεδειγμένη εμπειρία σε θέματα συναφή 
με την αποστολή και το σκοπό της Εταιρείας. 

4. Ο Πρόεδρος έχει τις εξής αρμοδιότητες: 

α) Εγκρίνει ύστερα από πρόταση του Διευθύνοντος 
Συμβούλου τους Κανονισμούς Λειτουργίας. 


β) Καθορίζει τα θέματα της ημερήσιας διάταξης των 
συνεδριάσεων του Δ.Σ. 

γ) Συγκαλεί και διευθύνει τις συνεδριάσεις του Δ.Σ. 
δ) Υπογράφει μαζί με τον γραμματέα τα πρακτικά των 
συνεδριάσεων του Δ.Σ., καθώς και τα αντίγραφα και τα 
αποσπάσματα αυτών. 

ε) Εγκρίνει την ετήσια οικονομική κατάσταση, τον προ¬ 
ϋπολογισμό, τον ισολογισμό, τον απολογισμό, καθώς και 
την ετήσια έκθεση των ελεγκτών. 

στ) Συνυπογράφει με τον Διευθύνοντα Σύμβουλο όλες 
τις διενεργούμενες δαπάνες και εποπτεύει όλους τους 
τηρούμενους τραπεζικούς λογαριασμούς 
ζ) Αποφασίζει για έκτακτα και κατεπείγουσας φύσης 
θέματα και υποβάλλει, εκτός ημερήσιας διάταξης, τις 
αποφάσεις αυτές για έγκριση στο Δ.Σ. στην αμέσως επό¬ 
μενη συνεδρίασή του. 

η) Ασκεί κάθε άλλη αρμοδιότητα, που ανατίθεται σε 
αυτόν ρητά από το καταστατικό, τους Κανονισμούς Λει¬ 
τουργίας και τις αποφάσειςτου Διοικητικού Συμβουλίου. 
5.0 Διευθύνων Σύμβουλος έχει τις εξής αρμοδιότητες: 
α) Καθορίζει την στρατηγική και την πολιτική ανάπτυ¬ 
ξης της Εταιρείας. 

β) Εκπροσωπεί νομίμως την Εταιρεία ενώπιον Δικα¬ 
στηρίων και Δημοσίων Αρχών (δικαστικών, φορολογι¬ 
κών, δημοτικών, κ.α.), καθώς και στις σχέσεις της με τους 
ιδιωτικούς και δημόσιους φορείς και οργανισμούς της 
ημεδαπής και της αλλοδαπής, διορίζει πληρεξουσίους 
δικηγόρους ή εργαζομένους της Εταιρείαςγιατη διεκπε¬ 
ραίωση ειδικών θεμάτων και συναλλάσσεται με τρίτους. 

γ) Υπογράφει μνημόνια, πρωτόκολλα συνεργασίας, 
συμβάσεις και συμφωνίες, που αφορούν στην πολιτική 
και στους στρατηγικούς στόχους της εταιρείας. 

δ) Υποβάλλει στο Δ.Σ. τις προτάσεις και τις εισηγήσεις, 
που απαιτούνται για το σχεδίασμά και την υλοποίηση 
του έργου της Εταιρείας. 

ε) Διαχειρίζεται τις τρέχουσες υποθέσεις, την περιου¬ 
σία και τους πόρους της Εταιρείας, συνυπογράφει με τον 
Πρόεδρο όλες τις διενεργούμενες δαπάνες, κινεί τους 
τραπεζικούς λογαριασμούς, αποφασίζει για τις προμή¬ 
θειες υλικών, τις συμβάσεις και κάθε είδους έργα και πα¬ 
ροχές υπηρεσιών, και έχει την ευθύνη για την υλοποίηση 
των αποφάσεων του Δ.Σ. 

στ) Προΐσταται των Διευθύνσεων και συντονίζει το 
έργο τους, λαμβάνοντας τις αναγκαίες εκτελεστικές απο¬ 
φάσεις πρόσληψης προσωπικού σύμφωνα με το νόμο, 
τους κανονισμούς λειτουργίας και τις αποφάσεις του Δ.Σ. 

ζ) Παρακολουθεί, οργανώνει, κατευθύνει και ελέγχει το 
προσωπικό, υπογράφει τις αναγκαίες αποφάσεις, πρά¬ 
ξεις και συμβάσεις για πρόσληψη των Διευθυντών και 
του προσωπικού, συμπεριλαμβανομένου του Νομικού 
Συμβούλου και του Προϊσταμένου Νομικής Υπηρεσίας, 
μεριμνά για την στελέχωση του προσωπικού, είναι δε ο 
διοικητικός και πειθαρχικός προϊστάμενος των Διευθύν¬ 
σεων και των υπαλλήλων της εταιρείας. 

η) Εισηγείται στον Πρόεδρο τους Κανονισμούς Λει¬ 
τουργίας, την ετήσια οικονομική κατάσταση, τον προϋ¬ 
πολογισμό, τον ισολογισμό, τον απολογισμό, την ετήσια 
έκθεση των ελεγκτών, καθώς και όλες τις διενεργούμενες 
δαπάνες. 

θ) Αποφασίζει για έκτακτα και κατεπείγουσας φύσης 
θέματα και υποβάλλει, εκτός ημερήσιας διάταξης, τις 
αποφάσεις αυτές για έγκριση στο Δ.Σ. στην αμέσως επό¬ 
μενη συνεδρίασή του. 

ι) Ασκεί κάθε άλλη αρμοδιότητα, που ανατίθεται σε 
αυτόν ρητά από το Καταστατικό, τους Κανονισμούς Λει¬ 
τουργίας και τις αποφάσεις του Διοικητικού Συμβουλίου. 

6. Τον Πρόεδρο ή τον Διευθύνοντα Σύμβουλο, όταν 
ελλείπει, απουσιάζει ή κωλύεται, αναπληρώνει στα καθή- 
κοντά του μέλος του Δ.Σ., το οποίο ορίζεται με απόφαση 
του εποπτεύοντος Υπουργού. 

7. Σε περίπτωση αντικατάστασης ή κένωσης θέσης 
των μελών του Δ.Σ. πριν τη λήξη της θητείας, ορίζονται 
νέα μέλη για το υπόλοιπο χρονικό διάστημα. Οι παραι¬ 
τήσεις των μελών του Δ.Σ. υποβάλλονται στο Διοικητικό 
Συμβούλιο και γνωστοποιούνται αμέσως στον εποπτεύ- 
οντα Υπουργό. Η αντικατάσταση παραιτηθέντος γίνεται 
ανάλογα με τον αρχικό τρόπο ορισμού του. 

Άρθρο 6 

Διάρθρωση - Κατηγορίες Προσωπικού 

1. Η εταιρεία στελεχώνεται από προσωπικό με 
σχέση εργασίας δημοσίου και ιδιωτικού δικαίου αο¬ 
ρίστου χρόνου, δύναται δε να προσλάβει και προ¬ 
σωπικό με σύμβαση εργασίας ορισμένου χρόνου ή 
έργου για εξειδικευμένες ανάγκες της. Η εταιρεία 
μπορεί κατά παρέκκλιση των κείμενων διατάξεων να 
προσλαμβάνει έως δέκα (10) ειδικούς επιστήμονες 
εγνωσμένης αξίας για την εκπλήρωση των σκοπών 
της και για την κάλυψη των ιδιαίτερων αναγκών του 
Δημόσιου κατά τον έλεγχο των διαστημικών δρα¬ 
στηριοτήτων και την εποπτεία των διαστημικών 
αντικειμένων, κατ' αναλογική εφαρμογή της παρ. 6 
του άρθρου 13 του ν. 3429/2005. Οι οργανικές θέσεις 
της εταιρείας δύνανται να καλυφθούν και με τις δι¬ 
αδικασίες που προβλέπονται στο ν. 4440/2016, στο 
ν. 4508/2017 και στην λοιπή ισχύουσα νομοθεσία. 

2. Η δομή της Εταιρείας, όπως θα εξειδικευτεί ανα¬ 
λυτικά με τον Κανονισμό Λειτουργίας, διαρθρώνεται 
καταρχήν ως εξής: 

α) Διεύθυνση Επιχειρησιακής Υποστήριξης που απο- 
τελείται από Υπάλληλους Διοικητικής και Τεχνικής Υπο¬ 
στήριξης, των οποίων οι οργανικές θέσεις ορίζονται σε 
έξι (6), και από αυτές τρεις Τριτοβάθμιας Εκπαίδευσης 
και τρεις Δευτεροβάθμιας Εκπαίδευσης. 

β) Διεύθυνση Διαστημικής Έρευνας και Ανάπτυξης 
που αποτελείται από Υπάλληλους Πανεπιστημιακής και 
Τεχνολογικής Εκπαίδευσης, των οποίων οι οργανικές 
θέσεις ορίζονται σε δέκα (10), και από αυτές οκτώ Πανε¬ 
πιστημιακής Εκπαίδευσης και δύο Τεχνολογικής Εκπαί¬ 
δευσης. Το προσωπικό Πανεπιστημιακής Εκπαίδευσης 
πρέπει να διαθέτει άριστη επιστημονική κατάρτιση, με¬ 
ταπτυχιακό τίτλο, άριστη γνώση μιας τουλάχιστον ξένης 
γλώσσας, εξειδίκευση και εμπειρία στον τομέα. 

γ) Διεύθυνση Τεχνολογικών Εφαρμογών Διαστήματος, 
που αποτελείται από Υπάλληλους Πανεπιστημιακής και 
Τεχνολογικής Εκπαίδευσης, των οποίων οι οργανικές 
θέσεις ορίζονται σε δέκα (10), και από αυτές επτά Πανε¬ 
πιστημιακής Εκπαίδευσης καιτρειςΤεχνολογικής Εκπαί¬ 
δευσης. Το προσωπικό Πανεπιστημιακής Εκπαίδευσης 


πρέπει να διαθέτει άριστη επιστημονική κατάρτιση, με¬ 
ταπτυχιακό τίτλο, άριστη γνώση μιας τουλάχιστον ξένης 
γλώσσας, εξειδίκευση και εμπειρία στον τομέα. 

δ) Νομικό Γραφείο, που αποτελείται από το Νομικό 
Σύμβουλο και την Αυτοτελή Νομική Υπηρεσία, η οποία 
περιλαμβάνει τον Προϊστάμενο Νομικής Υπηρεσίας και 
τουλάχιστον δύο Δικηγόρους, ένα Ειδικό Νομικό Συνερ¬ 
γάτη και ένα υπάλληλο Πανεπιστημιακής Εκπαίδευσης 
για γραμματειακή υποστήριξη. Ο Νομικός Σύμβουλος 
και ο Προϊστάμενος Νομικής Υπηρεσίας πρέπει να εί¬ 
ναι Δικηγόροι με άριστη επιστημονική κατάρτιση και 
εμπειρία, άριστη γνώση μιας τουλάχιστον ξένης γλώσ¬ 
σας (αγγλικά ή γαλλικά), μεταπτυχιακό τίτλο σπουδών ή 
εκτενές διεθνώς αναγνωρισμένο επιστημονικό έργο και 
δημοσιεύσεις, καθώς και εξειδίκευση στον τομέα. Ειδι¬ 
κά ο Νομικός Σύμβουλος πρέπει να διαθέτει πενταετή 
τουλάχιστον εργασιακή εμπειρία σε νομικά τμήματα ή 
δικαιοδοτικά όργανα διεθνών οργανισμών του τομέα 
(όπως ΙΤΙΙ, ΝΑΤΟ, ΟΗΕ, Ε.Ε.) και να γνωρίζει άριστα και 
δεύτερη ξένη γλώσσα. 

3. Οι ανωτέρω οργανικές θέσεις μπορεί να αυξάνο¬ 
νται ή να μειώνονται με κοινή απόφαση του Υπουργού 
Οικονομικών και του εποπτεύοντος Υπουργού, κατόπιν 
αιτιολογημένης εισήγησης του Δ.Σ. 

Εντός έξι (6) μηνών από τη δημοσίευση του καταστα¬ 
τικού, το Διοικητικό Συμβούλιο καταρτίζει σύμφωνα με 
την κείμενη νομοθεσία τους Εσωτερικούς Κανονισμούς 
Λειτουργίας Προσωπικού και Οικονομικής Διαχείρισης, 
και εντός δώδεκα (12) μηνών από τη δημοσίευση του 
καταστατικού, τους Ειδικούς Κανονισμούς Ασφάλειας 
και Διαβάθμισης Προσωπικού, Προστασίας Προσωπικών 
Δεδομένων και Απορρήτων Πληροφοριών καθώς και 
Ελέγχου της Εταιρείας, οι οποίοι τελούν υπό την έγκριση 
του εποπτεύοντος Υπουργού. 

ΚΕΦΑΛΑΙΟ Γ 

ΜΕΤΟΧΙΚΟ ΚΕΦΑΛΑΙΟ 

ΟΙΚΟΝΟΜΙΚΗ ΔΙΑΧΕΙΡΙΣΗ ΚΑΙ ΛΕΙΤΟΥΡΓΙΑ 

Άρθρο 7 

Οικονομική Διαχείριση και λειτουργία 

1 .Το μετοχικό κεφάλαιο της Εταιρείας ορίζεται σε εξή¬ 
ντα χιλιάδες (60.000) ευρώ, διαιρούμενο σε εξήντα (60) 
κοινές ονομαστικές μετοχές ονομαστικής αξίας χιλίων 
(1.000) ευρώ η καθεμία, με δυνατότητα αυξομείωσης 
μετά από πρόταση του Δ.Σ. προς τη Γενική Συνέλευση 
των μετόχων, η οποία αποφασίζει για κάθε σχετικό με το 
μετοχικό κεφάλαιο θέμα.Το μετοχικό κεφάλαιο αναλαμ¬ 
βάνεται και καλύπτεται εξ ολοκλήρου από το ελληνικό 
Δημόσιο, καταβάλλεται δε σε μετρητά εντός μηνός από 
τη δημοσίευση του καταστατικού. 

2. Οι οικονομικοί πόροι της Εταιρείας προέρχονται από 
οποιαδήποτε νόμιμη πηγή σε εφαρμογή των διατάξεων 
του παρόντος και του άρθρου 18 παρ. 7,8,9 και 10 του 
ν. 4508/2017 (Α'200). 

3. Η οικονομική διαχείριση, η διενέργεια διαγωνισμών 
και η σύναψη των συμβάσεων προμηθειών υλικού, υπη¬ 
ρεσιών και έργων γίνονται σύμφωνα με τις διατάξεις του 
δικαίου της Ευρωπαϊκής Ένωσης, τις οικείες διατάξεις 

του εθνικού δικαίου, τον ν. 4508/2017 (Α' 200) και τον 
Κανονισμό Οικονομικής Διαχείρισης της Εταιρείας, εξαι¬ 
ρούμενων των περιπτώσεων που άπτονται της εθνικής 
άμυνας και ασφάλειας, για τις οποίες ακολουθείται ειδική 
διαδικασία. 

4. Οι αποδοχές του υπαλληλικού και εν γένει προ¬ 
σωπικού καθορίζονται από την κείμενη νομοθεσία, το 
ν. 4508/17 και τις διατάξεις του ν. 4024/2011 (Α' 226), 
όπως κάθε φορά ισχύουν. Για τις αποδοχές όσων αμεί¬ 
βονται με έμμισθη εντολή εφαρμόζονται οι διατάξεις 
του άρθρου 44 του ν. 4194/2013 (Α'208) όπως ισχύουν. 

5. Με κοινή απόφαση του Υπουργού Οικονομικών 
και του εποπτεύοντος Υπουργού μπορεί να διατάσσε- 
ται οποτεδήποτε η διενέργεια διαχειριστικού ή άλλου 
οικονομικού ελέγχου και να καθορίζονται τα όργανα, η 
διαδικασία και ο τρόπος άσκησης αυτού. 

Άρθρο 8 

Αρμοδιότητες Γενικής Συνέλευσης 

1. Η Γενική Συνέλευση είναι μόνη αρμόδια να αποφα¬ 
σίζει για τις τροποποιήσεις του καταστατικού, ως τέτοιων 
θεωρουμένων και των αυξήσεων ή μειώσεων του μετο¬ 
χικού κεφαλαίου, ως και για: 
α) Εκλογή Ελεγκτών 

β) Απαλλαγή μελών του ΔΣ και ελεγκτών από κάθε 
ευθύνη αποζημίωσης 

γ) Έγκριση των ετησίων λογαριασμών (ετησίων οικο¬ 
νομικών καταστάσεων) 
δ) Διάθεση κερδών 

ε) Διάσπαση, μετατροπή, αναβίωση, παράταση ή 
τροποποίηση της διάρκειας, διάλυση της Εταιρείας, 
συγχώνευση, εκτός από την κατά το άρθρο 78 Κωδ. 
ν. 2190/1920 απορρόφηση ανώνυμης Εταιρείας από 
άλλη ανώνυμη που κατέχει το 100% των μετοχών της 
στ) Εκλογή εκκαθαριστών 

ζ) Αυξομείωση του εταιρικού κεφαλαίου, ως και κάθε 
συναφούς με αυτό θέματος. 

η) Κάθε άλλο θέμα που προβλέπεται από το νόμο ή 
τον παρόν καταστατικό. 

Άρθρο 9 

Σύγκληση Γενικής Συνέλευσης 

1. Η Γενική Συνέλευση των Μετόχων συνέρχεται τακτι¬ 
κά μεν στην έδρα της Εταιρείας, ή στην έδρα του επο¬ 
πτεύοντος Υπουργού, τουλάχιστον μία φορά το χρόνο, 
μέσα στο πρώτο εξάμηνο από τη λήξη της προηγούμε¬ 
νης εταιρικής χρήσης, έκτακτα δε μετά από πρόσκληση 
του Διοικητικού Συμβουλίου ή εξ ιδίας πρωτοβουλίας. 

2. Κατά τα λοιπά εφαρμόζονται οι διατάξεις του 
ν. 2190/1920 (ΦΕΚ 37 Α') και της ισχύουσας νομοθεσί¬ 
ας στο μέτρο που δεν αντιβαίνουν στις διατάξεις του 
παρόντος. 

Άρθρο 10 

ΟΡΚΩΤΟΙ ΕΛΕΓΚΤΕΣ - 

ΚΑΘΑΡΑ ΚΕΡΔΗ - ΛΥΣΗ ΤΗΣ ΕΤΑΙΡΕΙΑΣ 

Ορκωτοί Ελεγκτές 

1. Προκειμένου να ληφθεί έγκυρα απόφαση της Γενι¬ 
κής Συνέλευσης των μετόχων σχετικά με τους ετήσιους 


λογαριασμούς (ετήσιες οικονομικές καταστάσεις) της 
Εταιρείας, αυτοί θα πρέπει να έχουν προηγουμένως 
ελεγχθεί από ελεγκτή ή ελεγκτές του Σώματος Ορκω¬ 
τών Ελεγκτών, όπως ορίζεται στον κ.ν. 2190/1920 σε 
συνδυασμό με το άρθρο 75 του ν. 1969/1991 (Α' 167) 
και τα π.δ. 226/1992 και 227/1992 (Α' 120), όπως αυτά 
εκάστοτε ισχύουν. Τους ελεγκτές εκλέγει κάθε χρόνο η 
τακτική Γενική Συνέλευση των μετόχων της Εταιρείας. 

2. Κατ' εξαίρεση για την πρώτη εταιρική χρήση ελε¬ 
γκτής ορίζεται η Ελεγκτική Εταιρεία ϋθίοίΐΐθ Βυείπθεε 
δοΐυΐίοπε Α.Ε. 

3. Εντός πέντε (5) ημερών από τη συνεδρίαση της Γε¬ 
νικής Συνέλευσης των μετόχων της Εταιρείας, που όρισε 
τους ορκωτούς ελεγκτές που προβλέπονται στην παρά¬ 
γραφο 1 του παρόντος άρθρου, πρέπει να γίνει από την 
Εταιρεία ανακοίνωση του διορισμού τους σε αυτούς, σε 
περίπτωση δε που δεν αρνηθούν το διορισμό αυτό μέσα 
σε προθεσμία πέντε (5) ημερών, θεωρείται ότι έχουν 
αποδεχθεί το διορισμό και έχουν όλες τις ευθύνες και 
υποχρεώσεις των άρθρων 37 και 43α παρ. 3 εδάφιο γ' 
του κ.ν. 2190/1920. 

4. Η έκθεση των ελεγκτών, εκτός από τις πληροφορίες 
που ορίζονται στην παράγραφο 1 του άρθρου 37 του κ.ν. 
2190/1920, οφείλει επίσης να αναφέρει τα ακόλουθα: 

α) αν το προσάρτημα περιλαμβάνει τις πληρο¬ 
φορίες της παραγράφου 1 ή 2 του άρθρου 43α του 
κ.ν. 2190/1920 και 

β) αν επαληθεύτηκε η συμφωνία του περιεχομένου 
της εκθέσεως του Διοικητικού Συμβουλίου της Εταιρεί¬ 
ας με τις σχετικές οικονομικές καταστάσεις που αναφέ- 
ρονται στο εδάφιο γ' της παρ. 3 του άρθρου 43α του 
κ.ν. 2190/1920. 

Άρθρο 11 

Εταιρική χρήση - Ετήσιοι λογαριασμοί 

1. Η εταιρική χρήση είναι δωδεκάμηνης διάρκειας, αρ¬ 
χίζει την πρώτη (1 η) Ιανουάριου και λήγει την τριακοστή 
πρώτη (31η) Δεκεμβρίου κάθε έτους. Ειδικώς η πρώτη 
εταιρική χρήση λήγει την (31 η) Δεκεμβρίου του επόμε¬ 
νου έτους της συστάσεως της εταιρείας. 

2. Στο τέλος κάθε εταιρικής χρήσης το Διοικητικό Συμ¬ 
βούλιο κλείνει τους λογαριασμούς, συντάσσει λεπτομε¬ 
ρή απογραφή της περιουσίας της εταιρείας και καταρτί¬ 
ζει της ετήσιες οικονομικές καταστάσεις και έκθεση επ' 
αυτών, σύμφωνα με τα άρθρα 42α, 42β, 42γ, 42δ, 42ε, 
43 και 43α του κ.ν. 2190/1920. 

3. Οι ετήσιες οικονομικές καταστάσεις περιλαμβάνουν: 
α)Τον Ισολογισμό ή Κατάσταση Χρηματοοικονομικής 

θέσης 

β) Την Κατάσταση Αποτελεσμάτων 
γ)Την Κατάσταση Μεταβολών Καθαρής Θέσης, 
δ) Την Κατάσταση Χρηματορροών 
ε) Το Προσάρτημα (Σημειώσεις) Οι παραπάνω κα¬ 
ταστάσεις αποτελούν ενιαίο σύνολο, ελέγχονται όπως 
ορίζουν τα άρθρα 36, 36α και 37 του κ.ν. 2190/1920 
και εμφανίζουν με απόλυτη σαφήνεια την πραγματική 
εικόνα της περιουσιακής διάρθρωσης, της χρηματοοι¬ 
κονομικής θέσης και των αποτελεσμάτων χρήσης της 
εταιρείας. Η εταιρεία κατά την τήρηση των ετήσιων οι- 

κονομικών καταστάσεών της υποχρεούται να εφαρμόζει 
παραλλήλως προς τα ανωτέρω τους κανόνες τήρησης 
λογαριασμών που προβλέπονται στο άρθρο 30 του 
ν. 2773/1999, όπως ισχύει. 

4. Για να ληφθεί από τη Γενική Συνέλευση έγκυρη από¬ 
φαση πάνω στις οικονομικές καταστάσεις που έχουν 
εγκριθεί από το Διοικητικό Συμβούλιο, πρέπει να έχουν 
αυτές ειδικά θεωρηθεί από: 

α) τον Πρόεδρο και τον Διευθύνοντα Σύμβουλο, 

β) ένα εκτελεστικό μέλος του Διοικητικού Συμβουλίου, 
που ορίζεται από αυτό και 

γ) τον υπεύθυνο του Λογιστηρίου. 

Οι παραπάνω, σε περίπτωση διαφωνίας σχετικά με 
τη νομιμότητα του τρόπου κατάρτισης των οικονομι¬ 
κών καταστάσεων, οφείλουν να εκθέτουν εγγράφως 
τις αντιρρήσεις τους στη Γενική Συνέλευση. Μετά την 
έγκριση των ετήσιων λογαριασμών, η Γενική Συνέλευση 
με ειδική ψηφοφορία που διενεργείται με ονομαστική 
κλήση, αποφαίνεται για την απαλλαγή των μελών του 
Διοικητικού Συμβουλίου και των ελεγκτών από κάθε 
ευθύνη αποζημίωσης. Τέτοια απαλλαγή είναι ανίσχυρη 
στις περιπτώσεις του άρθρου 22α του κ.ν. 2190/1920. 

5. Η έκθεση διαχείρισης του Διοικητικού Συμβουλί¬ 
ου προς τη Γενική Συνέλευση πρέπει να παρέχει σαφή 
και πραγματική εικόνα της εξέλιξης των εργασιών και 
της οικονομικής θέσης της Εταιρείας, καθώς και πλη¬ 
ροφορίες για την προβλεπόμενη πορεία της εταιρείας. 
Επιπλέον στην έκθεση αυτή αναφέρονται τα στοιχεία 
που ορίζονται στην παρ. 3 στοιχ. β' του άρθρου 43ατου 
κ.ν. 2190/1920. Στην έκθεση αυτή πρέπει να αναφέρεται 
κάθε άλλο ουσιώδες γεγονός που έχει συμβεί μέσα στο 
χρονικό διάστημα από τη λήξη της εταιρικής χρήσης ως 
την ημερομηνία υποβολής της έκθεσης. 

6. Αντίγραφο των ετήσιων οικονομικών καταστάσεων 
μαζί μετιςεκθέσειςτουΔιοικητικούΣυμβουλίου καιτων 
ελεγκτών υποβάλλονται στην αρμόδια εποπτεύουσα 
αρχή είκοσι (20) τουλάχιστον ημέρες πριν από την ημέρα 
της Γενικής Συνέλευσης. 

7. Μέσα σε είκοσι (20) ημέρες από την έγκριση των ετή¬ 
σιων οικονομικών καταστάσεων από την τακτική Γενική 
Συνέλευση υποβάλλεται στην αρμόδια εποπτεύουσα 
αρχή αντίγραφο των πρακτικών της Γενικής Συνέλευσης 
με αντίγραφο των ετήσιων οικονομικών καταστάσεων 
που εγκρίθηκαν. 

8. Η εταιρεία, εφόσον έχει συνδεδεμένες εταιρείες, 
σύμφωνα με το άρθρο 42ε του κ.ν. 2190/1920, καταρτίζει 
και υποβάλλει, εκτός από τα αναφερόμενα στις παρα¬ 
πάνω παραγράφους, και ενοποιημένους ισολογισμούς 

Άρθρο 12 

Σύνθεση πρώτου Διοικητικού Συμβουλίου 

1. Διορίζουμε τον Σταμάτιο Κριμιζή του Μικέ, Ακαδη¬ 
μαϊκό, με Α.Δ.Τ. ΑΙ-413970 και ΑΦΜ 033005282, στη θέση 
του Προέδρου του πρώτου Διοικητικού Συμβουλίου. 
Η θητεία του είναι διετής. 


2. Διορίζουμε τον Κωνσταντίνο Πιλαφτσή του Γε¬ 
ωργίου, Σμήναρχο ε.α., με Α.Δ.Τ. ΑΚ-586453 και ΑΦΜ 
039584840, στη θέση του Διευθύνοντος Συμβούλου του 
πρώτου Διοικητικού Συμβουλίου. 

Η θητεία του είναι διετής. 

3. Διορίζουμε ως μέλη του πρώτου Διοικητικού Συμ¬ 
βουλίου τους εξής κατωτέρω: 

α) τον Χριστόδουλο Πρωτόπαππα του Ανδρέα, πρώ¬ 
ην Πρόεδρο της Ευρωπαϊκής Ένωσης Δορυφορικών 
Οργανισμών (Ε50Α), με Α.Δ.Τ. .1-025949/07 και ΑΦΜ 
128366860, 

β) τον Βασίλειο Αναστασόπουλο του Λουκά, καθηγητή 
με Α.Δ.Τ. ΑΙ-213809 και ΑΦΜ 033981557, 

γ) τον Βασίλειο Κωστόπουλοτου Ευαγγέλου, καθηγητή 
με Α.Δ.Τ. ΑΒ-381019 και ΑΦΜ 025490375, 

δ) τον Αθανάσιο Πότση του Αγγέλου, διδάκτορα Ε.Μ.Π. 
με Α.Δ.Τ. ΑΒ 577798 και ΑΦΜ 070475940, 

ε) τον Γεώργιο Μαντζούρη του Ιωάννη, διδάκτορα, 
Πλωτάρχη ΠΝ, α.τ. Α-566 και ΑΦΜ 061801609. Η θητεία 
των ανωτέρω μελών είναι διετής. 

4. Οι αμοιβές του Πρόεδρου και του Διευθύνοντος 
Συμβούλου, καθώς και η αποζημίωση των μελών του 
πρώτου Διοικητικού Συμβουλίου καθορίζονται με κοινή 
απόφαση του Υπουργείου Ψηφιακής Πολιτικής,Τηλεπι¬ 
κοινωνιών και Ενημέρωσης και Οικονομικών. Με την ίδια 
απόφαση δύνανται να ρυθμιστούν και οι τυχόν αμοιβές, 
επιπρόσθετες απολαβές ή αποζημιώσεις του προσω¬ 
πικού που αναφέρεται στο ν. 4508/2017, ως και κάθε 
αναγκαία λεπτομέρεια. 

Άρθρο 13 

Λύση - εκκαθάριση 

Η εταιρεία λύεται όταν παρέλθει ο χρόνος διάρκειάς 
της , εκτός εάν αποφασισθεί από τη Γενική Συνέλευση 
πρόωρη λύση της Εταιρείας λόγω μη επίτευξης των κατα¬ 
στατικών σκοπών ή άλλων ειδικών λόγων σχετιζόμενων 
με τη λειτουργία της. Η εκκαθάριση διενεργείται σύμφω¬ 
να με τις αποφάσεις της Γ.Σ. και τις ισχύουσες διατάξεις. 

Άρθρο 14 

Τελικές διατάξεις 

1. Για κάθε διαφορά σχετική με την Εταιρεία, αρμόδια 
αποκλειστικώς είναι τα Δικαστήρια των Αθηνών. 

2. Για όσα θέματα δεν ρυθμίζει το παρόν καταστα¬ 
τικό, ισχύουν οι διατάξεις του ν. 4508/2017 και του 
κ.ν. 2190/1920. 

Β. Η ισχύς της παρούσης αρχίζει από τη δημοσίευσή 
της στην Εφημερίδα της Κυβερνήσεως. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 6 Μαρτίου 2018 

Ο Υπουργός 

ΝΙΚΟΛΑΟΣ ΠΑΠΠΑΣ 

=Τ 

ΕΘΝΙΚΟ ΤΥΠΟΓΡΑΦΕΙΟ 


Το Εθνικό Τυπογραφείο αποτελεί δημόσια υπηρεσία υπαγόμενη στο Υπουργείο Διοικητικής 
Ανασυγκρότησης και έχει την ευθύνη τόσο για τη σύνταξη, διαχείριση, εκτύπωση και κυκλο¬ 
φορία των Φύλλων της Εφημερίδας της Κυβερνήσεως (ΦΕΚ), όσο και για την κάλυψη των 
εκτυπωτικών αναγκών του δημοσίου (ν. 3469/2006, ΦΕΚ Α' 131). 


1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ) 

• Τα ΦΕΚ σε ηλεκτρονική μορφή διατίθενται δωρεάν στο νννννν.θΙ^Γ την επίσημη ιστο¬ 
σελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην 
ανωτέρω ιστοσελίδα αποστέλλονται επίσης δωρεάν με την υποβολή αίτησης, για την οποία 
αρκεί η συμπλήρωση των αναγκαίων στοιχείων σε ειδική φόρμα. 

• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμή¬ 
μα Πωλήσεων, είτε ταχυδρομικά με την αποστολή αιτήματος παραγγελίας μέσω των ΚΕΠ, είτε 
με ετήσια συνδρομή μέσω του Τμήματος Συνδρομητών. Το κόστος ενός ασπρόμαυρου ΦΕΚ 
από 1 έως 16 σελίδες είναι 1,00 €, αλλά για κάθε επιπλέον οκτασέλιδο (ή μέρος αυτού) προ¬ 
σαυξάνεται κατά 0,20 €.Το κόστος ενός έγχρωμου ΦΕΚ από 1 έως 16 σελίδες είναι 1,50 €, αλλά 
για κάθε επιπλέον οκτασέλιδο (ή μέρος αυτού) προσαυξάνεται κατά 0,30 €. Το τεύχος Α.Σ.Ε.Π. 
διατίθεται δωρεάν. 

• Τρόποι αποστολής κειμένων προς δημοσίευση: 

Α. Τα κείμενα προς δημοσίευση στο ΦΕΚ, από τις υπηρεσίες και τους φορείς του 
δημοσίου, αποστέλλονται ηλεκτρονικά στη διεύθυνση νν60πΐ3$ΐ6ΐ < .6ΐ@θτ.9 >< με χρήση 
προηγμένης ψηφιακής υπογραφής και χρονοσήμανσης. 

Β. Κατ' εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν 
είτε να αποστέλλουν ταχυδρομικά, είτε να καταθέτουν με εκπρόσωπό τους κείμενα προς 
δημοσίευση εκτυπωμένα σε χαρτί στο Τμήμα Παραλαβής Δημοσιευτέας Ύλης. 

• Πληροφορίες, σχετικά με την αποστολή/κατάθεση εγγράφων προς δημοσίευση, 
με την πώληση των τευχών και με τους ισχΰοντες τιμοκαταλόγους για όλες τις υπη¬ 
ρεσίες μας, περιλαμβάνονται στην ιστοσελίδα μας. Η ενδεδειγμένη διαδρομή είναι: 
νννννν.θΐ.ςμ/ Φ.Ε.Κ./ Δημοσίευση Κειμένων ή Τεύχη ή Διάθεση ΦΕΚ ή Πώληση ή Συν¬ 
δρομητές. Επίσης μέσω της ιστοσελίδας μας δίδονται πληροφορίες σχετικά με την 
πορεία δημοσίευσης των εγγράφων, με βάση τον Κωδικό Αριθμό Δημοσιεύματος (ΚΑΔ). 
Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν 
τις προϋποθέσεις δημοσίευσης. 


2. ΕΚΤΥΠΩΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ 

Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημο¬ 
σίου αναλαμβάνει να σχεδιάσει και να εκτυπώσει κάρτες, βιβλία, αφίσες, μπλοκ, μηχανογρα¬ 
φικά έντυπα, φακέλους για κάθε χρήση, κ.ά. Επίσης σχεδιάζει και κατασκευάζει σφραγίδες. 


ΕΠΙΚΟΙΝΩΝΙΑ ΜΕ ΤΟ ΕΘΝΙΚΟ ΤΥΠΟΓΡΑΦΕΙΟ 


Ταχυδρομική Διεύθυνση: Καποδιστρίου 34, τ.κ. 10432, Αθήνα 
ΤΗΛΕΦΩΝΙΚΟ ΚΕΝΤΡΟ: 210 5279000 -ί3χ: 210 5279054 
ΤΜΗΜΑΤΑ ΕΞΥΠΗΡΕΤΗΣΗΣ ΚΟΙΝΟΥ 
Πωλήσεων: (Ισόγειο, τηλ. 210 5279178 - 180) 

Συνδρομητών: (Ημιόροφος, τηλ. 210 5279136) 

Πληροφοριών: (Ισόγειο, Γρ. 3 και τηλεφ. κέντρο 210 5279000) 
Παραλαβής Δημ.Ύλης: (Ισόγειο, τηλ. 210 5279167,210 5279139) 

Ωράριο για το κοινό: Δευτέρα ως Παρασκευή: 8:00 -13:30 


Ιστοσελίδα: νννννν.θ 1 . 91 · 

Πληροφορίες σχετικά με την λειτουργία 
της ιστοσελίδας: Η6ΐράβ$|ς.6ΐ@6ΐ.9·' 

Αποστολή ψηφιακά υπογεγραμμένων 
εγγράφων προς δημοσίευση στο ΦΕΚ: 

ννεΐ3ΐπ35ΐ6Γ.6ΐ@6ΐ.9·' 

Πληροφορίες για γενικό πρωτόκολλο 
και αλληλογραφία: 9ΐ'3ππτΐ3ΐθί3@θ1.9*' 






















